Document ID: /roh_data/filtered/fineweb-2-filterrobots_roh.jsonl.gz/43556

Sche la populaziun avess votà gia mez november davart l'iniziativa per concerns responsabels e l'iniziativa cunter affars cun material da guerra, fiss l'emprima vegnida approvada dal suveran – l'autra è en privel da cupitgar.
- L'iniziativa per concerns responsabels fiss vegnida approvada cun 57% da las vuschs.
- L'iniziativa cunter affars cun material da guerra è cun 50% da las vuschs en privel da crudar en in trend negativ.
Gea per concerns responsabels
Argumentativ datti avantatgs per ils aderents da l'iniziativa. Ils arguments Pro chattan dapli sustegn che quels Contra. Il conflict central datti tranter ils dus arguments che «mesiras voluntaras na tanschan betg» ed «il donn per la Svizra sco plazza economica».
Per la dumengia da votaziuns è anc adina tut avert. La dinamica dal svilup da la furmaziun d'opiniun inditgescha plitost in Na, la cumpart da Gea e dal test d'arguments plitost per in'approvaziun. Da spetgar è che la vart dals adversaris vegn anc a crescher.
Fitg stretg per l'iniziativa cunter affars cun material da guerra
La fatschenta giauda gist tar dunnas da la Svizra franzosa gronda simpatia, las partidas da la dretga vulan dentant votar encunter. En Svizra tudestga na sustegna nagina maioritad la fatschenta.
Sch'i sa sviluppa sco en il cas normal tar iniziativas, lura vegn l'iniziativa a perder aderents ed uschia a far naufragi a l'urna.
La retschertga
La segunda unda da retschertga davart las votaziuns dals 29 da november 2020 ha fatg gfs.berna sin incumbensa da la SRG SSR. Realisà la retschertga han els tranter ils 2 ed 11 da november 2020, tar 10'069 persunas cun dretg da vuschar. La quota da sbagl è tar +/- 2,7 puncts procentuals.